Moot-hondeaanval: 'Onder omstandighede gaan dit goed' | Maroela Media
Chapman, wat jare lank verbonde was aan die Pretoria-stadsraad se elektriese afdeling en wat nou saam met sy vrou, Francis (72), in Parktown Estate in die Moot woon, moes Maandagoggend, half verlam, verwoed veg om die honde met sy werkende hand van sy gesig af weg te hou.
Champan het in 2005 'n beroerte gehad wat die linkerkant van sy lyf verlam gelaat het. Ná jare se rehabilitasie kon hy weer begin loop, maar sukkel nog met sy balans en die honde het hom maklik omgespring en aan albei sy arms en bene gebyt.
Phillip Snyders, koster van die NG gemeente Mootvallei, het tot Chapman se redding gekom deur die honde met 'n tuingraaf te verjaag en van Chapman af weg te hou terwyl mense noodhulp op Chapman toegepas het. Snyders is ook erg beseer toe die honde hom aan die been beetgekry het. 'n Motoris, Marchel Nienaber, het ook stilgehou om help en is ook gebyt.
Chapman is na die Eugène Marais-hospitaal gehaas en Snyders moes ook hospitaalbehandeling ontvang.
Lana Odendaal, Chapman se dogter, het Donderdag aan Maroela Media gesê dit gaan onder omstandighede goed met haar pa.
"Hy is steeds in die waakeenheid en is op sterk pynmedikasie. Die dokter se grootste bekommernis is dat sy wonde infeksie kry. Sy wonde is nog nie toegewerk nie omdat hy daagliks in die teater moet ingaan sodat dit goed skoongemaak kan word, waarna die wonde weer toegebind word," het Odendaal gesê.
Sy het gesê die wonde aan Chapman se linkerbeen is die ergste waar daar op drie plekke vleis van die been afgeruk is.
Intussen het die honde se eienaar, 'n dokter van Nigerië, met Francis in verbinding getree. "Hy het my ma gebel en verskoning gevra en gesê hy is regtig jammer oor wat gebeur het. Hy het ook onderneem om te help met enige onkoste. Hy het regtig opreg voorgekom en ook die bourommel op sy erf verwyder," het Odendaal gesê.
Elmarie Linde, die DA-raadslid in wie se wyk die voorval plaasgevind het, het 'n formele klag by die stadsraad aanhangig gemaak sodat owerhede kan bepaal of enige munisipale bepalings oortree is.
Tom en Francis Chapman. Foto: Verskaf
Sterkte vir die Oom hoop hy word sommer gou gesond en is weer gou-gou op die been. Sal vir hom bid vir beterskap xx
Ek het, en ek sê dit weer, die tiepe honde gebruik niemand vir troeteldiere nie, nie onderhandelbaar nie.
Baie sterkte vir Oom en die hele familie. My oorlede man is 5 jaar terug deur 3 boerboele aangeval so ek het begrip. Dra Oom op in my gebede.
Tiger, jy hoef nie te weet WATSE honderas of gemengde ras dit was nie. Dit gaan alles oor die MANIER wat hul grootgemaak is. Mense koop nie waghonde asof dit 'n potplant moet wees nie, maar dan moet jy die verantwoordelikheid he om die honde te kan beheer EN om buitestaanders teen hul te beskerm. Die dae van waghonde aan te hou is verby want terwyl jy salig sit en tv kyk vergiftig of skiet hul jou hond. Honde moet net aangehou word vir hul liefdevolle teenwoordigheid en dan beveilig jy jou huis deur alarmstelsels, kamera's binne en buite, en… Lees meer »
Dit was mos nou nie opsetlik nie. Ongelukke gebeur. Daardie man het opreg onverskoning gaan vra. Dit spreek boekdele van 'n opgevoede persoon. Baie sterkte oom, spoedige beterskap. Ons is jammer oor die ongeluk wat oor u pad gekom het, mag dit omgedraai word in baie meer seëninge as ooit te vore.